google/wiki40b huggingface dataset:
Eooxylides

Utseende

Middelsstore stjertvinger (vingespenn ca. 30 millimeter) med en lang, tynn, litt krøllete stjert på bakvingen. Kjønnene er ganske like av utseende. Oversiden er sjokoladebrun med et hvitt felt på bakvingen. Undersiden er brunoransje bortsett fra bakre del av bakvingen som er hvit med svarte flekker.

Levevis

Larvene lever på planten Smilax barbata (familien Smilacaceae).

Utbredelse

Slekten er utbredt i Sørøst-Asia (Malaysia, Indonesia og Filippinene).
Pogonocherus

Utseende

Små (3–10 mm), kraftig bygde, brunspraglete trebukker. Antennene er kraftige og minst så lange som kroppen. Kroppen er mer eller mindre kledd med hårlignende skjell, i tillegg gjerne oppstående hår. Pronotum er bredere enn langt, med en mer eller mindre spiss pigg midt på hver sidekant. Dekkvingene har litt rundede skuldre, hos mange arter har de en spiss tann i spissen. De har vanligvis et mer eller mindre tydelig, gjerne skrått, tverrbånd av lyse skjell, og oftest spredte, tette kvaster av svarte hår. Beina er korte og kraftige.

Levevis

Disse trebukkene har larver som utvikler seg i døde greiner, gjerne slike som henger på at fortsatt levende tre. Artene fordeler seg nokså jevnt mellom løvtrær og bartrær.

Skadedyr

De er ikke regnet som skadegjørere, da de bare går på døde greiner.
Haugsbygd ungdomsskole

Forsterket skole

Haugsbygd ungdomsskole er en såkalt forsterket skole. Det vil si at den har en avdeling med elever med spesielle opplæringsbehov. Dette er elever fra hele kommunen som i større grad enn de fleste andre ungdommer har behov for ekstra tilrettelegging av opplæringen.
Gjenstand

Etymologi

Ordet gjenstand har opprinnelse i tyske Gegenstand, som direkte betyr «det som står like overfor». Dette ordet er igjen relatert til latin objectum, «det som ligger der».

Gjenstand i betydning ting

En gjenstand kan være et flyttbart objekt som det kan tas og føles på, og som det kan tas et fotografi av.
En gjenstand er normalt et bearbeidet produkt som kan omsettes og har en viss verdi.

Gjenstand i betydning emne, formål eller objekt

Ordet gjenstand brukes i uttrykket «gjenstand for», og angir da et emne, formål eller objekt, og der den/det som omtales objektifiseres.
Chicago (musikal)

Chicago er en musikal fra 1975, skrevet av Fred Ebb (tekster) og John Kander (musikk). Den hadde urpremiere på Broadway i regi av Bob Fosse og med Gwen Verdon, Jerry Orbach og Chita Rivera i hovedrollene. Musikalen hadde 898 forestillinger, og i rundt en måned vikarierte Liza Minnelli for Gwen Verdon.
1996 hadde en ny versjon premiere på Broadway, med blant andre Joel Grey i en av rollene, og den går fortsatt.
Chicago ble filmatisert i 2002 med Renée Zellweger, Catherine Zeta-Jones og Richard Gere i hovedrollene.
Musikalen har i Norge blitt satt opp på Oslo Nye Teater i 2002 med Henriette Lien i hovedrollen. Den er også satt opp vinteren 2009 på Trøndelag Teater, og igjen på Oslo Nye Teater i 2015 med Hilde Louise Asbjørnsen i hovedrollen.

Handling

Roxie Hart drømmer om å bli en stor varietéartist og har derfor et forhold med Fred Casely, som lover å hjelpe henne med å bli en stjerne. Men når det viser seg at han har løyet for henne, dreper hun ham og havner i fengsel. Der oppdager hun at idolet Velma Kelly ikke er så hyggelig som hun trodde. Forsvarsadvokaten Billy Flynn hjelper Roxie med å komme ut av fengsel og takket være han blir hun den stjernen hun drømte om. Men erkefienden Velma Kelly nekter å gi opp uten kamp.
Bryllupskantate (Svendsen)

Bryllupskantate eller Kantate komponeret til Universitetets fest i anledning DD. KK. HH. Formæling, også kalt Formælingskantate, er en komposisjon av Johan Svendsen, (opus 29 fra 1881), for blandet kor, barytonsolo og orkester. Kantaten ble komponert til Universitetets fest i anledning ekteskapsinngåelsen mellom den svensk-norske kronprins Oscar Gustav Adolf og Sofia Maria Victoria. Kantateteksten ble skrevet av professor Lorentz Dietrichson.

Urfremførelsen

Partituret er sluttdatert 26. september 1881 og har fått opus nr. 29. Urfremførelsen fant sted 18. oktober 1881 i Universitetets aula og konserten ble gjentatt samme sted dagen etter. En tredje konsert ble avvikler 23. oktober i Festningens gymnastikksal.  
Johan Svendsen dirigerte selv konsertene. Medvirkende forøvrig var Korforeningen, den senere Cæciliaforeningen, med 110 sangere, Thorvald Lammers og Musikforeningens orkester.  
Til stede under urfremførelsen 18. oktober var Oscar II, Sveriges statsminister Arvid Posse, Norges statsminister i Stockholm Otto Richard Kierulf og Norges statsminister Christian Selmer. I tillegg møtte norske, så vel som svenske statsråder, samtlige av Høyesteretts medlemmer og flere generaler. 
De første konsertene ble fremført til fulle hus, og innbrakte for Johan Svendsen inntekter tilsvarende en hel årslønn. Til sammenlikning mottok Svendsen kun to hundre kroner for sin fiolinromanse, som skulle vise seg å bli en verdenssuksess.
Kantaten ble siden bare sjeldent oppført, men gjentatt med Korforeningen året etter, under tittelen Formælingskantate, (formæling, av tysk Vermählung, bryllup). 
Kantatens del nummer 5 er senere utgitt av med ny tekst av Åsmund Sveen Du djupe jord som gjev deg mild, Norges sangerlags korbibliotek nr 8.
Potone

Potone (gresk: Πωτώνη, Pōtónē eller Ποτώνη, Potónē; født før 427 f.Kr) var datter av Ariston og Periktione og søster av Platon.
Ariston og Periktione fikk også sønnene Adeimantos og Glaukon.
Potone giftet seg med Eurymedon fra Myrrhinous og ble rundt 410/407 f.Kr. mor til sønnen Speusippos. I 348/347 f. Kr. ble Speusippos Platons etterfølger som skolark ved Platons akademi.
The Cars

Historie

The Cars var et gitarbasert band fra USA som hovedsakelig var aktive på slutten av 1970-årene og på begynnelsen av 1980-årene. Bandet baserte sin musikkstil på en melodiøs avledning fra new wave, en sjanger som oppsto i kjølvannet av punkbølgen. I tillegg hadde flere av The Cars' låter elementer av både ren rock, noe eksperimentell rock samt radiovennlig pop. 
Plateprodusenten Roy Thomas Baker produserte bandets fire første album, og The Cars kunne notere seg for flere gode plasseringer på singel-listene. I 1982 tok bandet en pause for å konsentrere seg om solo-prosjekter.
På albumet Heartbeat City fra 1984 hentet de inn Robert John «Mutt» Lange som produsent. Albumet ble en storselger over hele verden, og hele fem singler fra albumet plasserte seg høyt oppe på blant annet Billboard Hot 100-listen. Bandet tok en ny pause fra våren 1985 til høsten 1986, og ga ut det som skulle vise seg å bli deres siste album på 24 år, Door to Door i 1987. Albumet solgte relativt bra, men ble ikke godt mottatt av kritikerne.
Bandet ble oppløst i 1988 og Ocasek var lenge en sterk motstander av en gjenforening. Ocasek fortsatt sin solokarriere, og i tillegg ble han en mye benyttet plateprodusent. Benjamin Orr spilte i bandene ORR, The Voices of Classic Rock og Big People før han døde av bukspyttkjertelkreft i oktober 2000. Robinson gjorde seg ikke bemerket i musikkbransjen etter The Cars, og la opp som profesjonell musiker. Easton og Hawkes har spilt med flere artister, blant annet på flere av Ocaseks soloalbum. De fikk i 2005 med seg blant andre Todd Rundgren og startet bandet The New Cars, som spiller gamle The Cars-låter i tillegg til egne nye låter. De gjenlevende originalmedlemmene av The Cars ble gjenforent i 2010, og albumet Move Like This ble utgitt i mai 2011.
I 2018 ble bandet innvotert i Rock and Roll Hall of Fame.
Chupacabra

Chupacabra (fra spansk chupa, «å suge», og cabra, «geit», altså «geitesuger») er ifølge moderne, amerikanske myter et hårløst, hundelignende, kryptozoologisk vesen som dreper byttet og suger det tomt for blod. Chupacabraen skal være ekstra glad i geiter. Myten om Chupacabraen startet i Puerto Rico i 1987, da det skal ha blitt meldt om at dyr som hester, fugler og geiter ble funnet døde med like bitemerker.
Til å begynne med ble det mistenkt at en satanistisk kult stod bak de groteske dyredrapene. Etter kort tid spredte det seg imidlertid vandrehistorier om det mystiske blodsugende vesenet over hele øya, og siden til nabolandene i Sør-Amerika og USA.
Melixanthus

Utseende

Melixanthus er små til middelsstore, blanke bladbiller, gjerne gulbrune eller svarte. De er korte, og butte både foran og bak. Det siste leddet av bakkroppen er synlig bak dekkvingene. Antennene er middels lange, fine. Pronotum er klokkeformet sett ovennfra. Hodet er synlig ovenfra.

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten er vidt utbredt i Asia og Afrika, forekommer ikke i Europa.
Howea

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Arten er endemisk for Lord Howe Island.
Gåstorget

Historie

Fra 1730 ble det etter forslag fra byarkitekt Johan Eberhard Carlberg (1683-1773) anlagt plasser i byen hvor brannvesenet kunne snu med hest og vogn, og i 1796 ble det opprettet en slik plass på dagens Gåstorget. En lignende lå allerede i 1783 på  Tyska brunnsplan. Veien mellom Gåsgränd og Överskärargränd fikk intet offisielt navn, men ble ofte omtalt som Gåsplan eller Gåstorget. I 1981 ble det foreslått å oppkalle torget etter Evert Taube, men forslaget ble forkastet, og i stedet  ble det nåværende navnet offisielt.
På plassen står en bronsestatuen Tungviktare av Sven Lundqvist, bygd i 1967.
Spillemannen

«Spillemannen» er en gammel norsk slager, eller vise av ukjent opprinnelse. Den er innspilt på en del plater, men overalt står det «Ukjent». Den er spilt inn både i vise, gammeldans og popversjoner. Av nyere innspillinger finnes den på Frem fra Glemselen kap.19 med Helge Borglund og på Hvite roser fra Athen med De Syngende Husmødre.
Frispark

I fotball er et frispark noe som dømmes når reglene blir brutt. Motstanderlaget får sette ballen i spill igjen med et uhindret spark ifra det stedet forseelsen inntraff. De vanligste forseelsene er hands (bruke hendene på ballen), felling, obstruksjon, farefullt spill og offside.
Frispark kan være direkte eller indirekte, hvilket betyr at det ikke er tillat å skåre mål uten at ballen først er innom en annen spiller. Direkte frispark idømmes for hands og fellinger, indirekte frispark gis for farefullt spill, obstruksjon og offside. Hvis en spiller begår en forseelse innenfor egen sekstenmeter som normalt ville gitt direkte frispark, idømmes straffespark i stedet.
Det laget som forårsaket frisparket må være minst 9,15 meter unna ballen når frisparket tas. Den som tar frisparket kan ikke berøre ballen igjen før den har vært borte i en annen spiller (det er altså ikke lov å bruke frisparket for å begynne med dribling.) 
Det er dommeren som bestemmer om det skal dømmes frispark eller ikke. Ved farlig spill kan det bli gult, eller til og med rødt kort.
Thor Gjermund Eriksen

Biografi

Han er født og oppvokst på Høybråten i Oslo, hvor han fortsatt bor. Han gikk på Høybråten skole og Stig ungdomsskole og deretter Bredtvet videregående skole fra 1982 til 1985.

Politiske verv

Han har sin politiske bakgrunn i Sosialistisk Venstreparti (SV) og var flere år medlem av sentralstyret i SVs ungdomsorganisasjon Sosialistisk Ungdom, og var frem til han ble utnevnt til kringkastingssjef medlem i Arbeiderpartiet. Han har vært pressesekretær på Stortinget for SV og blant annet personlig rådgiver for Erik Solheim og tidligere byrådssekretær for miljø- og samferdselsbyråd Raymond Johansen i Oslo.

Journalistisk bakgrunn

Som journalist ble Eriksen først fast ansatt i Dagbladet i 1995. I 2000 ble han politisk redaktør i Aftenposten, men gikk tilbake til Dagbladet året etter som politisk redaktør. I 2003 fikk han jobben som ansvarlig redaktør i Dagbladet, en jobb han trakk seg fra 8. mars 2006. Etter dette gikk han over til en direktørstilling i Amedia. 1. desember 2010 ble han utnevnt til konstituert konsernsjef i Amedia etter Even Nordstrøms plutselige avgang, og han ble fast tilsatt i stillingen fra juni 2011. 11. desember 2012 ble han utnevnt til kringkastingssjef i NRK. Kort tid etter ansettelsen kom det frem at Eriksen har et kjæresteforhold til Ann Kristin Enkrog, TV 2s direktør for HR og administrasjon, men at han ikke informerte NRKs styre om dette før ansettelsen.
Leptopodidae

Utseende

Leptopodidae er mellom 2 og 7 mm. lange. Kroppsformen er ganske variabel, mer eller mindre avlangt-oval. Kroppen er relativt spinkel og skjør. De kan minne om slanke strandteger, men skilles fra disse på at de to punktøynene (ocelli) sitter på opphøyde sokler. Fasettøynene er store og utstående. Sugesnabelen er ganske kort, antennene lange og tynne. Pronotum er stort, mer eller mindre trapesformet og tydelig punktert. Beina er slanke, føttene tre-leddete. Noen arter har hele oversiden overstrødd med kraftige pigger.

Levevis

Lite er kjent om biologien til disse tegene. De fleste finnes på fuktige steder, men det forekommer også arter i ganske tørre miljøer. Noen arter løper gjerne rundt på steiner og bergvegger langs elver og bekker, og er formodentlig rovdyr. Noen har blitt funnet i fangstgropene til maurløver (Myrmeleonidae) og lever kanskje på matrestene etter disses måltider.
Avsalting

Avsalting er fjerning av salter fra sjøvann eller brakkvann, vanligvis med henblikk på framstilling av drikkevann eller ferskvann for andre formål. De to rådende metodene er destillasjon og omvendt osmose (membranfilter).
I løpet av de senere år har disse metodene blitt videreutviklet og blitt mere effektive. Denne utvikling har i betydelig grad vært drevet framover av oljelandene i Midtøsten, gjennom finansiering og bygging av store anlegg og byer midt ute i ørkenen. Bare sjøvann har vært tilgjengelig, hvilket har ført til at metodene rundt avsalting har kunnet utvikles. Men også USA, Australia og Israel har vært ledende innen utviklingen, ettersom også disse landene på enkelte steder kun har begrensede ressurser av ferskvann.

Bakgrunn

Ferskvann trengs for landbruk og som drikkevann. Mennesker kan ikke drikke havvann ettersom det er om lag fire ganger saltere enn vannet inni kroppen. Drikker man saltvann, vil denne sterke saltblandingen trekke vann ut av cellene og de tørker ut. Ved å drikke saltvann, blir blodet på utsiden av celleveggen saltere enn væsken inni cellene. Celleveggen er som et slags tynt filter – en membran, og denne kan slippe gjennom vann, men ikke salt.
I løpet av de siste 20 årene har etterspørselen etter vann i Saudi-Arabia økt med mer enn 40 prosent. Saudiaraberne bruker dessuten mer enn dobbelt så mye vann per hode enn hva vannrike Norge gjør. Det store vannforbruket har sammenheng med at mer enn 70 prosent av ferskvannet i Midtøsten brukes til jordbruksformål.
Å produsere ferskvann fra sjøvann er en svært energikrevende prosess. Omvendt osmose er den vanligste metoden i moderne avsaltingsanlegg. Teknikken går ut på å bruke energi til å presse vann gjennom en membran som stopper saltene, ikke ulikt slik en finmasket sil fungerer.
Det er derimot kostbart og forurensende å framstille ferskvann fra sjøvann. Kostnadene for å avsalte sjøvann (infrastruktur, energi og vedlikehold) er generelt høyere enn ferskvann fra elver eller grunnvann, resirkulering av vann og vannkonservering, men alternativer er ikke alltid tilgjengelig. Kostnader for avsalting i Israel eller Singapore var per 2018 0,50 USD per kubikkmeter. Mer enn halvparten av kostnadene kommer direkte fra utgiftene med energi, og ettersom energiprisene er meget flyktig, kan de faktiske kostnadene være variere betydelig.
Forurensning fra avsaltingen er et miljøproblem. I andre enden av avsaltingsprosessen slippes sterk saltsuppe fra ferskvannet. I tillegg til salt inneholder den sterke konsentrasjoner av andre stoffer som finnes naturlig i sjøvann – mangan, bly og jod, og dessuten rester av utslipp fra mennesker, for eksempel nitrater.
Mandal prestegjeld

Kateketer og kapellaner

Kateketer fram til 1913, kapellaner fra 1914.
MINURCAT

Opprettelse

MINURCAT ble opprettet i medhold av FNs sikkerhetsråds resolusjoner 1861 (2009), 1834 (2008) og 1778 (2007) i samarbeid med myndighetene i Tsjad og Den sentralafrikanske republikk.
MINURCAT skulle ifølge mandatet bestå av inntil 300 polititjenestemenn, inntil 25 militære liaisonoffiserer og inntil 5 200 militære personell i tillegg til sivilt ansatte.
MINURCAT opphørte 31. desember 2010 i medhold av Sikkerhetsrådets resolusjon 1923 (2010).

Norsk deltakelse

Fra 2009 til 2010 deltok Norge med et feltsykehus som var lokalisert i de østlige deler av Tsjad. 90 nordmenn arbeidet på selve feltsykehuset, mens 60 nordmenn arbeidet i støttefunksjoner. Det var også et norsk brønnborelag i Tsjad. I desember 2010 ble det kjent ut fra dokumenter publisert av WikiLeaks at Norges forsvarsminister Grete Faremo under et besøk i Tsjad skal ha mottatt klager fra en FN-topp på at feltsykehuset holdt for høy standard. Dette skal ha medført at Russland som hadde til hensikt å erstatte det norske feltsykehuset, nektet å gjøre dette. Det skal videre ha medført at Norge trakk seg ut uten at en erstatter sto klar. Faremo skal også å ha mottatt kritikk for at brønnboringen i dette området med vannmangel skapte grobunn for konflikt.
Wehrmachtbericht

Wehrmachtbericht (Wehrmacht-rapporten) er et tysk radiosendt nyhetsprogram som gikk daglig på det tyske nasjonale kringkastingsselskapet Reichs-Rundfunk-Gesellschaft fra 1939 til 1945.
Bak programmet sto Oberkommando der Wehrmacht ledet av Alfred Jodl, som rapporterte om situasjonen på frontene under andre verdenskrig. Materialet ble levert av Propagandakompanien, som igjen fikk rapporter fra personell tilhørende troppene som var i kamp. Private krigsreportasjer var ikke tillatt. Alle sendinger måtte klareres av Reichsministerium für Volksaufklärung und Propaganda ledet av propagandaminister Joseph Goebbels. Programmet var ikke bare en ren rapport om krigssituasjonen, men også et propaganda-rør for nazistene, med dertil fabrikkerte historier og halvsannheter.
Den første sendingen gikk på lufta 1. september 1939 angående felttoget i Polen i 1939, og den siste ble sendt fra Flensburg 9. mai 1945.
Å bli nevnt i Wehrmachtbericht var en stor ære, og var ett av flere kriterier som kunne føre til at man fikk «Ærespennen».
Domkirkegården

Domkirkegården er en gravlund for Domkirkens og Vår Frue kirkes sogn i Midtbyen (Trondheim) i sentrum av Trondheim. Kirkegården ligger rundt Nidarosdomen og grenser mot både Erkebispegården og Bispegata. Den ble anlagt i middelalderen, sannsynligvis på samme tid som oppføringen av både Kristkirken og den eldre Mariakirken mot slutten av 1000-tallet. Domkirkegården har et areal på 30 daa.

Historie

Domkirkegården ble anlagt tidlig i middelalderen, og er således brukt blitt til begravelser for Trondheims borgere i mer enn 900 år. Både Frostating og Øreting ble ofte avholdt på kirkegården, og derfor også kongehyllinger. Kongens hyllingsstol, også kalt Gradene var en paviljong som lå nordøst for Domkirken, og var sannsynligvis bygd på fundamentet av den eldre Mariakirken (revet rundt 1185). Restene av Gradene ble funnet under arkeologiske utgravninger utover 1800-tallet.
Den nordøstlige delen av kirkegården ble på 1600-tallet brukt som fattigkirkegård, mens den sørøstlige delen ble overdratt til Vår Frue sogn som deres nye kirkegård i 1830. Like sørøst for Domkirken var det opprinnelig en soldatkirkegård, men denne ble ikke regnet for å være eksklusiv før Carl Jacob Waldemar von Schmettow ble gravlagt på dette området i 1821. I kirkegårdens nordøstre hjørne lå opprinnelig bispegården, som nå ligger i det nordvestre hjørnet.
Domkirkegården inneholder en rekke rikt utsmykkede gravmonumenter både for kjente byborgere og familiegraver. Den inneholder også et krigsminnesmerke for ofre som falt under andre verdenskrig. I moderne tid er Domkirkegården regnet for å være et arkeologisk fornminne med sine om lag 1 200 registrerte gravminner, men er fremdeles i bruk som gravplass for familier med gravplass på kirkegården, samt enkelte gravnedleggelser (urner) i nyere tid.
Gulfeber

Sykdomsforløp

Sykdommen starter etter en inkubasjonstid  på tre til seks dager med feber, kvalme, hodepine og smerter ifra muskel-skjelettsystemet som varer i tre til fire dager. De fleste pasienter blir frisk etter det. Hos cirka 15 % av de rammede etterfølger den alvorlige toksiske fasen. Her vender feberen tilbake og blir ledsaget av alvorlig leverbetennelse som fører til gulsotten som har gitt sykdommen navnet. 
Den sviktende leverfunksjonen fører blant annet til en blødningstendens med blødninger fra slimhinner i munn, nese, og mage-tarmkanalen. Sistnevnte fører til svart oppkast (fordøyd blod) og blod i avføring (melena). Også nyrene svikter ofte i denne fasen. Omtrent 20 % av de som går inn i den toksiske fasen dør.

Betydning

Gulfeber er antatt å stamme fra Afrika, men ble importert til Sør-Amerika med den atlantiske slavehandelen. Gulfeber har gitt svært alvorlige epidemier i tropiske strøk, men på sommerstid kan myggen som overfører sykdommen spre seg nord og sør for tropiske områder. Historiske utbrudd av betydning er best dokumentert på det amerikanske kontinent, i 1793 i Philadelphia som førte til at den amerikanske regjeringen flyktet fra byen (som var hovedstad den gangen). Et utbrudd i 1878 i Mississippidalen førte til over 20 000 dødsfall. Franskmennene måtte gi opp forsøket på bygging av Panamakanalen rundt 1880 på grunn av epidemier, deriblant gulfeber. 
Etter at man forstod at mygg, hovedsakelig Aedes aegypti, var ansvarlig for overføringen av sykdommen klarte man å kontrollere utbruddene bedre ved å kontrollere vektoren. Innføringen av vaksine etter 1937 gjorde at gulfeber kan kontrolleres noenlunde bra i dag og det ikke lenger er en av de store infeksjonsmedisinske truslene. Likevel anslår Verdens helseorganisasjon at det forekommer cirka 200 000 tilfeller hvert år med omtrent 30 000 dødsfall.

Historiske forsøk på behandling

Sykdommen var fryktet blant britiske sjøfolk og soldater som seilte på Vest-Afrika. Behandlingen de ble utsatt for, var egnet til å forverre tilstanden betraktelig, og bestod på 1700-tallet av doser med kvikksølv, fortynnet eddik, vinstein for å fremkalle oppkast, og årelating, gjerne av 600-800 gram blod hver gang, som svekket dem ytterligere. En militærlege gav gulfeberpasientene sine cayennepepper innpakket i deig, noe som gjorde tilstanden verre, siden gulfeber svekker mageslimhinnen. 
Ellers ble alkohol ansett som forebyggende, og troppene fikk derfor daglige rasjoner med rom. Denne var ofte dårlig destillert smuglerbrennevin med høyt innhold av etanol og bly, noe som i tillegg førte til blyforgiftning hos soldatene. Madeira ble også tillagt medisinske egenskaper, så Royal Navy sendte et hospitalskip for å hente forsyninger fra øyen med samme navn. Da en fransk tjenestemann slapp fri en britisk krigsfange fordi han var militærlege, forklarte han den overraskede fangen at overalt hvor han dro, ville han gjøre større skade med sine behandlinger enn om han satt fanget hos franskmennene.
Tapio Sipilä

VM-medaljer

Sipilä tok en sølvmedalje under Verdensmesterskapet i bryting i Oslo i 1981, fulgte opp med gullmedalje i Kiev to år senere og et nytt sølv i 1986 i Budapest.
Kristen pasifisme

Oldkirketiden

I oldkirketiden var det flere kirkefedre som tolket Jesus' lære i retning av å oppfordre til ikke-vold.
Asimutbreen

Asimutbreen er en liten, bratt isbre i Fimbulheimen i Dronning Maud Land. Den ligger mellom Solhøgdene og Skuggekammen i østre del av Gruberfjella og munner ut i Vangengejmbreen.
Breen ble oppdaget og fotografert fra fly av den tyske antarktisekspedisjonen 1938–39 under ledelse av Alfred Ritscher. Detaljert kartlegging ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60.
Lokal skriveform av vei

Norge

Av landets 422 kommuner per 2018 er det 180 som har skrivemåten vei, 239 kommuner som bare bruker veg, mens tre benytter både vei og veg.